Klokken 1620 opplyser politiet at en person skal være påkjørt av Bybanen.

Hendelsen skjedde ved stoppet ved Sletten senter.

Ifølge brannvesenet er det snakk om en kvinne.

– Vi fikk inn melding om ulykken klokken 1616 og er nå på stedet, sier vaktkommandør Sigbjørn Villanger ved 110-sentralen.

Klokken 1635 opplyser politiet at kvinnen fraktes til Haukeland sykehus av ambulanse. Hun skal ha fått lettere skader.

Det var i en periode full stans for Bybanen langs hele linjen, opplyser Skyss på sine hjemmesider.

En av passasjerene som satt på Bybanen som kjørte på kvinnen, forteller til BA at de merket en kraftig bråbrems ved stoppet på Sletten. Passasjerene ble sittende på banen mens kvinnen fikk helsehjelp på stedet og senere ble fraktet til Haukeland med ambulanse.

Klokken 1640 meldes det om at det er avsluttet på stedet, og at banene er i full drift i begge retninger.